Kuigi autokütus on pooleteise aastaga kallinenud ligi neli krooni ja nafta hind teeb maailmaturul üha uusi rekordeid, ei ole kütuse tarbimine Eestis langenud.    Naftabarreli hind ligineb maailmaturul praegu 68 dollarile. Statoili juhi Helle Kirsi sõnul on selle valguses üpriski tõenäoline, et kütuse hinnad ei jää lähiajal ka Eestis praegusele tasemele. Kuhu need tõusta võivad, ei taha ta siiski ennustada.  Seda teevad analüütikud, kuid nemadki ei pane alati täppi, lausus ta.    Hansapanga analüütiku Maris Lauri sõnul ei ole praegu küll ühtegi märki sellest, et ees võiks oodata hinnalangus, pigem oodatakse tõusu. Kui kõrgele hind tõusta võiks, ei osanud temagi öelda, kirjutab Postimees.    Mõne aja eest ennustati küll, et 40 dollari juures on taluvuse piir ja 60 dollari puhul saabub katastroof, rääkis Lauri. Reaalsuses ei ole aga midagi juhtunud ja nõudlus ainult suureneb.    Statistikaameti andmetel on kütusetarbimine Eestis vähenenud viie protsendi võrra, suuremad müüjad aga oma müügimahtude langusest teatanud ei ole. Kirsi hinnangul on drastilist kukkumist kütuse tarbimises väga raske saavutada, sest see on paratamatult vajalik osa inimeste kulutustes.    Inimesed võivad ju oma lõbusõite vähendada, kuid Eesti autopark on niigi suhteliselt ökonoomne, märkis ta.    Küll aga otsivad erinevad tööstused, kes transpordikuludest ei pääse, viise, kuidas tehtud  kulutusi tagasi teenida. Tallinna Piimatööstuse juhi Kadi Lamboti sõnul kaaluvad nemad praegu sarnaselt mitme teise tööstusega veotasu kehtestamist.    Kui seni kauplused kauba kohaletoomise eest maksma ei pidanud, siis nüüd kaalume vastava tasu kehtestamist, märkis ta. See tõstab paratamatult aga ka toodete hinda.    ÄP